Σύμφωνα με ρεπορτάζ του capital.gr η ανάληψη της εξουσίας από την κυβέρνηση Μητσοτάκη, σε συνδυασμό με τη σημαντική άνοδο της τιμής του χρυσού και την ολοκλήρωση της αναχρηματοδότησης έχουν δημιουργήσει θετικό μομέντουμ για τον καναδικό όμιλο. Σύμφωνα με τον διευθύνοντα σύμβουλο της εταιρείας, το υπουργείο Περιβάλλοντος έχει συστήσει κοινή επιτροπή με την εταιρεία, με το διάλογο μεταξύ των δύο πλευρών να είναι θετικός.

«Η απόφαση για σύσταση κοινής επιτροπής μεταξύ του υπουργείου και της εταιρείας φανερώνει την προθυμία για συνεργασία, σε ένα αμοιβαία αποδεκτό δρόμο. “Είμαστε αφοσιωμένοι στη δημιουργία μίας ασφαλούς, σύγχρονης και παγκόσμιας κλάσης επένδυσης στην Ελλάδα. Αυτό περιλαμβάνει την εφαρμογή των καλύτερων διαθέσιμων τεχνολογιών, όπως η μέθοδος της απόθεσης ξηρών τελμάτων (dry stack tailings) στις Σκουριές που μειώνει το περιβαλλοντικό αποτύπωμα κατά 40%. Οι επενδύσεις μας θα δημιουργήσουν καλά πληρωμένες θέσεις εργασίας για τις οικογένειες και τις τοπικές επιχειρήσεις, θα οδηγήσουν στην υλοποίηση δράσεων εταιρικής κοινωνικής ευθύνης, στην πληρωμή σημαντικών φόρων και στην ύπαρξη εσόδων από εξαγωγές για γενιές. Τους στόχους αυτούς μοιράζεται μαζί μας η κυβέρνηση”» ανέφερε συγκεκριμένα ο επικεφαλής της Eldorado Gold.

«Είμαστε πραγματικά ενθουσιασμένοι από την αλλαγή κλίματος» τόνισε κατά την τοποθέτησή του ο Μπερνς.

Υπενθυμίζεται ωστόσο ότι η καναδική εταιρεία χρησιμοποιεί εδώ και χρόνια θυγατρικές εταιρείες offshore, για να αποφεύγει την φορολογία μέσω Ολλανδίας και με κατάληξη τα Νησιά Μπαρμπέιντος. Η πρακτική αυτή έχει αποκαλυφθεί από το 2014 με την έρευνα της ολλανδικής ΜΚΟ, SOMO, ενώ τα έγγραφα των Paradise Papers επιβεβαίωσαν ότι οι εταιρείες αυτές παρέμεναν ενεργές, τουλάχιστον έως το 2016.